**ELŐTERJESZTÉS**

**Szombathely Megyei Jogú Város Közgyűlésének**

**2019. szeptember havi rendes ülésére**

**Javaslat új kerékpárútfejlesztésre vonatkozó pályázat benyújtására**

Szombathely Megyei Jogú Város Önkormányzata évek óta elkötelezett a kerékpáros létesítmények és a kerékpáros kultúra fejlesztése mellett. Városunk a korábbi években megvalósított sikeres infrastrukturális fejlesztéseket követően 2014. évben megkapta a Nemzeti Fejlesztési Minisztérium által adományozható „Kerékpárosbarát Település” címet. Az elnyert cím önkormányzatunk kerékpárral közlekedőkért tett intézkedéseit, fejlesztéseit foglalja magába, amellyel városunk a környezetbarát, fenntartható, mindenki számára elérhető egészséges közlekedési eszköz és életmód népszerűsítéséhez járult hozzá.

Önkormányzatunk 2016. évben a TOP-6.4.1-15 Fenntartható városi közlekedésfejlesztés tárgyú felhívásra benyújtott sikeres pályázata alapján 1 015 millió Ft támogatásban részesült. A pályázat megvalósítása során 11 kerékpárút építése, kijelölése valósul meg Szombathely közigazgatási területén, két közlekedési csomópont kerül kialakításra, valamint létrejön Szombathely kötöttgyűjtésű kerékpáros közösségi közlekedési rendszere (közbringa). A projekt keretében elkészült a Szombathelyi Kerékpárforgalmi Hálózati Terv, amelynek célja Szombathely Megyei Jogú Város közigazgatási területén belül a kerékpárosok biztonságos és kényelmes közlekedése, kerékpáros övezetek kialakítása. Jövőbeni cél, hogy Szombathely agglomerációját érintő települések is bevonásra kerüljenek a bővülő kerékpárforgalmi hálózatba.

Szombathely Megyei Jogú Város Önkormányzata a Vas Megyei Önkormányzattal együttműködésben új - településeket összekötő - kerékpárutak megépítése tárgyában a közelmúltban egyeztetéseket folytatott. Szombathely Megyei Jogú Város számára rendkívül fontos, hogy a lakosság részére a biztonságos és rugalmas munkába járás feltételeit megteremtse, ezzel is segítve a szombathelyi munkaadók munkaerő-piaci igényeinek kielégítését.

A tervezett beruházások Szombathely és Balogunyom, illetve Szombathely és Vép települések összekötését biztosítanák, mindkét esetben új kerékpárút kiépítése révén. A TOP területi lehatárolásának figyelembevételével a kerékpárutak Szombathely közigazgatási határáig Szombathely Megyei Jogú Város Önkormányzata projektjeként valósulhatnak meg.

A Szombathely és Balogunyom összekötése érdekében tervezett kerékpárút szombathelyi része a város külterületén található Petőfi-telep városrésztől a 86. számú főút mentén több mint 2,3 km-en keresztül haladna Szombathely közigazgatási határáig. A szakasz magába foglalja a kerékpárút átvezetését a Sopron-Szentgotthárd vasútvonalon. A beruházásra vonatkozóan önkormányzatunk engedélyes és kiviteli tervekkel rendelkezik, amelyek az időközben szükségessé váló részleges felülvizsgálatot követően véglegesnek tekinthetők.

A Szombathely és Vép között tervezett kerékpárút szombathelyi része a 86. számú főút városi elkerülő szakaszán megvalósított kerékpáros átvezetéstől indul és 1,7 km-en keresztül vezet Vép irányába, Szombathely közigazgatási határáig.

Az összesen közel 4 km hosszú két új kerékpárútszakasz megvalósítására a TOP-6.4.1-15 kódszámú felhívás megnyitásra került, a felhívás értelmében 500 millió Ft összegű támogatás érhető el. A pályázatok benyújtási határideje 2019. december 2.

A pályázatok benyújtásával párhuzamosan javasolt a szükséges engedélyes és kiviteli tervek elkészítése a Szombathely és Vép között tervezett kerékpárút szakaszra vonatkozóan. A Közgyűlés által a 2014-2020 évekre szóló projekt előkészítése költségvetési sorról biztosított 10 085 000 Ft összegű fedezet a pályázat sikeres megvalósítása során elszámolható költség lesz.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2019. szeptember „ „**

 **/: Dr. Puskás Tivadar :/**

**Határozati javaslat**

**……../2019. (IX. …..) Kgy. sz. határozat**

Szombathely Megyei Jogú Város Közgyűlése a *„Javaslat új kerékpárútfejlesztésre vonatkozó pályázat benyújtására”* című előterjesztést megtárgyalta, és a következő döntéseket hozta:

1. A Közgyűlés felkéri a polgármestert, hogy az előterjesztésben foglaltak alapján az ismételten kiírásra került TOP-6.4.1-15 Fenntartható városi közlekedésfejlesztés tárgyú felhívásra pályázatot nyújtson be a Szombathely-Balogunyom és a Szombathely-Vép települések összekötése érdekében történő kerékpárutak fejlesztésére vonatkozóan.
2. A Közgyűlés felkéri a polgármestert, hogy a Szombathely és Vép között tervezett kerékpárút szakaszra vonatkozóan az engedélyes és kiviteli terveket készíttesse el. Az előterjesztés alapján a Közgyűlés a 10 085 000 Ft összegű fedezetet a 2014-2020 évekre szóló projekt előkészítése költségvetési sorról biztosítja.

**Felelős:** Dr. Puskás Tivadar, polgármester

 Illés Károly, alpolgármester

 Dr. Károlyi Ákos, jegyző

 (A végrehajtás előkészítéséért:

 Szakály Szabolcs, a Városfejlesztési Kabinet vezetője

Stéger Gábor, a Közgazdasági és Adó Osztály vezetője,

Lakézi Gábor, a Városüzemeltetési Osztály vezetője)

**Határidő:** 1. pont: a felhívásban foglalt benyújtási határidőben

 2. pont: azonnal